IndiGo বিভ্রাটে কেন্দ্রকে তোপ মমতার, কী বলছেন শুনে নিন

কলকাতা: ইন্ডিগো বিপর্যয়ে (Indigo Flight Service Disruption) ভোগান্তিতে হাজার হাজার যাত্রী। এই বিপর্যয়ে মুখ খুললেন মুখ্যমন্ত্রী মমতা বন্দ্যোপাধ্যায়। ‘কোনও পরিকল্পনা ছাড়াই এত প্লেন বাতিল’, ইন্ডিগোর বিভ্রাট নিয়ে কেন্দ্রকে তোপ মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি বলেন, ‘৩ হাজার ভাড়া ৫০ হাজারে গিয়ে দাঁড়িয়েছে। কোনও পরিকল্পনা ছাড়াই এত প্লেন বাতিল। কোনও বিকল্প ব্যবস্থা ছাড়াই একটা নিয়ম বদলে দেওয়া হল। কেন্দ্র সরকার শুধু ইভিএম নিয়ে ক্ষমতা দখলে ব্যস্ত।বিদেশে যাওয়ার সময় আছে, অথচ আমজনতাকে নিয়ে কোনও চিন্তা নেই। দেশের মানুষের সমস্যা দেখার চিন্তা নেই। ভুগছে হাজার হাজার সাধারণ মানুষ।’

সোমবার দুপুরে কলকাতা থেকে দু’দিনের সফরে উত্তরবঙ্গের উদ্দেশে রওনা দেন মুখ্যমন্ত্রী। জেলা সফরে যাওয়ার আগে ইন্ডিগো বিভ্রাট নিয়ে কেন্দ্রীয় সরকারকে নিশানা করলেন মুখ্যমন্ত্রী মমতা বন্দ্যোপাধ্যায়। ইন্ডিগো বিপর্যয়ে ভোগান্তিতে হাজার হাজার যাত্রী। যাত্রী পরিষেবার জন্য বিকল্প পরিকল্পনা না করেই কেন এমন সিদ্ধান্ত নেওয়া হয়েছে, তা নিয়ে প্রশ্ন মুখ্যমন্ত্রীর। মুখ্যমন্ত্রী বলেন, “আমার খুব খারাপ লাগছে। কোনও পরিকল্পনা ছাড়াই বেশির ভাগ বিমান সম্পূর্ণ বন্ধ করে দেওয়া হয়েছে— এটা খুবই দুর্ভাগ্যজনক।তাঁর বক্তব্য, হাতে অন্তত ১৫-২০ দিন সময় নিয়ে বিকল্প ব্যবস্থা করে, তার পরে এই সিদ্ধান্ত কার্যকর করা যেত। সেটা না করে নতুন বিধি কার্যকর করে দেওয়া হয়েছে। সাধারণ মানুষের ভোগান্তির জন্য বিজেপির নেতৃত্বাধীন কেন্দ্রীয় সরকারকে দুষেছেন তিনি।

আরও পড়ুন:সংসদে মোদির মুখে ‘বঙ্কিম দা’, সৌগত আপত্তি তুলতেই ‘বাবু’ সম্বোধন প্রধামন্ত্রীর

মমতার কথায়, আমি কোনও দিন এমন বিমান বিপর্যয় দেখিনি। এটা বিপর্যয়। এরজন্য দায়ী কেন্দ্র। স্বাভাবিক সময়ে যে বিমানের ভাড়া ৩০০০ টাকা থাকার কথা, এখন তার ভাড়া ৫০০০০ টাকা হয়ে গিয়েছে। মমতা বলেন, ‘পাইলট বা ক্রুদের বিশ্রামের প্রয়োজন, এই বিষয়টি আমিও মনে করি। কিন্তু কোনও নতুন নীতি কার্যকর করতে হলে পরিকল্পনার প্রয়োজন রয়েছে। এই নীতি প্রয়োগের আগে সরকারের পরিকল্পনার উপরে জোর দেওয়া উচিত ছিল। সাধারণ মানুষেরও যে সময়ের দাম রয়েছে এবং তাঁরা যে সময় বাঁচানোর জন্যই বিমানে সফর করেন, তা-ও স্মরণ করিয়ে দেন তিনি। এর ফলে সাধারণ মানুষকে যে হয়রান হতে হচ্ছে, তা-ও তুলে ধরেন মুখ্যমন্ত্রী। বিভ্রাটের জন্য কেন্দ্রকে দায়ী করে একের পর এক আক্রমণ শানান মুখ্যমন্ত্রী। ‘ওরা শুধু নির্বাচন নিয়ে ভাবে। মানুষের সুবিধা অসুবিধার কথা ভাবে না। ভুক্তভোগীদের জন্য ক্ষতিপূরণের দাবিও তোলেন তিনি। মুখ্যমন্ত্রী আরও বলেন, “আমি কেন্দ্রকে অনুরোধ করব, কিছু একটা পরিকল্পনা করুন, যাতে অন্তত অর্ধেক বিমান সচল থাকে। বাকিটা অন্য কিছু ব্যবস্থা করুন।

দেখুন ভিডিও